Macháčková, Katarína, poslankyňa NR SR (2016-10-20):
Vážený pán predsedajúci, kolegyne poslankyne, poslanci, vážená pani ministerka, dovoľte mi, aby som predložila pozmeňujúci návrh, ktorý sme spracovali spoločne s kolegom pánom Miroslavom Beblavým a kolegyňou Simonou Petrík k vládnemu návrhu zákona o registri partnerov verejného sektora (parlamentná tlač 173). V čl. I § 2 ods. 4 písm. a) sa za slovo „zisk“ vkladajú slová „alebo nadobúda majetok, práva k majetku alebo iné majetkové práva, ktorých všeobecná hodnota úhrnne prevyšuje sumu podľa odseku 3“. Odôvodnenie k tomu, k tomu bodu je také, že vlastne § 2 ods. 4 obsahuje negatívne vymedzenie partnera verejného sektora. V zmysle písm. a) nemá byť ani osoba prevažne pôsobiaca v neziskovom sektore okrem prípadu, ak je uchádzačom vo verejnom obstarávaní a generuje zisk. Pozmeňujúci návrh, jeho cieľom je teda zúžiť výnimku pre neziskový sektor tak, že nezisková organizácia bude partnerom verejného sektora, ak nadobúda majetok, práva k majetku alebo iné majetkové práva nad limit 10-tisíc eur. 2. Za čl. I sa vkladajú nové články II a III, ktoré znejú: Zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov sa mení a dopĺňa takto: V § 4a ods. 3 prvej vete sa bodka nahrádza čiarkou a pripájajú sa tieto slová: „ktorá je zapísaná v registri partnerov verejného sektora.“ Poznámka pod čiarou k odkazu 3ba) znie: „3ba) Zákon č.../2016 Z. z. o registri partnerov verejného sektora a o zmene a doplnení niektorých zákonov.“ 2. V § 4b sa odsek 4 dopĺňa písmenom e), ktoré znie: „e) nie je zapísaný v registri partnerov verejného sektora.“ Tento bod nadobúda účinnosť 1. augusta 2017, čo sa premietne do ustanovení o účinnosti. 3. Za § 47h sa vkladá § 47i, ktorý vrátane nadpisu znie: „Prechodné ustanovenie k úpravám účinným od 1. februára 2017 Držiteľ banského oprávnenia je povinný zapísať sa do registra partnerov verejného sektora najneskôr do 31. júla 2017.“ ČI. III Zákon Slovenskej národnej rady č. 372/1990 Zb. o priestupkoch v znení zákona neskorších predpisov sa mení a dopĺňa takto: Za § 42a sa vkladá § 42b, ktorý vrátane nadpisu znie: „§ 42b Priestupok na úseku registrácie partnerov verejného sektora (1) Priestupku sa dopustí ten, kto uzavrie zmluvu s partnerom verejného sektora podľa osobitného predpisu, ak partner verejného sektora nebol ku dňu uzavretia zmluvy zapísaný do registra partnerov sektora. (2) Za priestupok podľa odseku l možno uložiť pokutu od 1 000 eur do 100 000 eur.“ Poznámka pod čiarou k odkazu 3da znie: „3da) Zákon č. .../2016 Z. z. o registri partnerov verejného sektora a o zmene a doplnení niektorých zákonov.“ Doterajšie články II až XVII sa primerane prečíslujú. Odôvodnením k tomuto predkladanému návrhu, k tejto zmene je to, že povinnosti partnera verejného sektora sa navrhuje uložiť aj držiteľom banských oprávnení, a to z dôvodu prevažujúceho verejného záujmu pri výkone tohto podnikania. Navrhuje sa tiež rozšírenie sankčného mechanizmu o situácie, keď dôjde k uzavretiu zmluvy s partnerom verejného sektora nezapísanom v registri. Hrozbe uloženia pokuty sa vystaví fyzická osoba pôsobiaca v subjekte s verejným prvkom, ktorá nebude dôsledná a skutočnosť zápisu v registri si s dostatočnou starostlivosťou neoverí. Za čl. XIII sa vkladá nový článok XIV, ktorý znie: Čl. XIV Zákon č. 569/2007 Z. z. o geologických prácach (geologický zákon) v znení zákona neskorších predpisov sa mení a dopĺňa takto: V § 5 ods. l prvej vete sa za slová „zahraničnej osobe“ vkladajú slová „zapísanej v registri partnerov verejného sektora“. Poznámka pod čiarou k odkazu 7) znie: „Zákon č. .../2016 Z. z. o registri partnerov verejného sektora a o zmene a doplnení niektorých zákonov.“ V § 7 ods. 4 za písmeno a) vkladá nové písmeno b), ktoré znie: „b) zhotoviteľ geologických prác podľa § 4 ods. 1 písm. a) nie je zapísaný v registri partnerov verejného sektora,“. Doterajšie písmená b) až d) sa označujú písmenami c) až e). Tento bod nadobúda účinnosť 1. augusta 2017, čo sa premietne do ustanovení o účinnosti. Za § 45c sa vkladá § 45d, ktorý vrátane nadpisu znie: „Prechodné ustanovenie k úprave účinnej od 1. februára 2017 Zhotoviteľ geologických prác podľa § 4 ods. 1 písm. a) je povinný zapísať sa do registra partnerov verejného sektora najneskôr do 31. júla 2017.“ Doterajšie články XIV až XVII sa primerane prečíslujú. Odôvodnenie k bodu 3: V zmysle geologického zákona platí, že osoba s geologickým oprávnením získava od štátu povolenie na vykonávanie geologických prác, ktorými sú geologický výskum a geologický prieskum. Pri výkone týchto činností nezriedka dochádza k podstatným zásahom do životného prostredia, pričom štát a jeho obyvatelia by mali mať minimálne právo poznať identitu osôb, ktoré z týchto zásahov profitujú. Z tohto dôvodu sa navrhuje uložiť povinnosti partnera verejného sektora aj osobám disponujúcim týmto geologickým oprávnením. Za čl. XIV sa vkladajú nové články XV až XVII, ktoré znejú: Čl. XV Zákon č. 251/2012 Z. z. o energetike a o zmene a doplnení niektorých zákonov v znení neskorších predpisov sa mení a dopĺňa takto: V § 4 sa za odsek 4 vkladá nový odsek 5, ktorý znie: „Osoba, ktorá vykonáva činnosť podľa § 6 ods. 2, musí byť zapísaná v registri partnerov verejného sektora.“ Poznámka pod čiarou k odkazu 14a) znie: „14a) Zákon č. .../2016 Z. z. o registri partnerov verejného sektora a o zmene a doplnení niektorých zákonov.“ Doterajší odsek 5 sa označuje ako odsek 6. 2. V § 10 sa odsek 6 dopĺňa písmenom e), ktoré znie: „e) nie je zapísaný v registri partnerov verejného sektora.“ Tento bod nadobúda účinnosť 1. augusta 2017, čo sa premietne do ustanovení o účinnosti. 3. V § 91 ods. 2 písm. d) sa vkladajú „§ 4 ods. 5“ a nahrádzajú slovami „§ 4 ods. 6“. 4. Za § 96c sa vkladá § 96d, ktorý vrátane nadpisu znie: „Prechodné ustanovenie k úprave účinnej od 1. februára 2017 Osoba, ktorá vykonáva činnosť podľa § 6 ods. 2, je povinná zapísať sa do registra partnerov verejného sektora najneskôr do 31. júla 2017.“ „Čl. XVI Zákon č. 473/2013 Z. z. o výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení zákona č. 123/2015 Z. z. sa mení a dopĺňa takto: 1. V § 12 ods. 2 sa bodka na konci nahrádza bodkočiarkou a pripájajú sa tieto slová: „táto osoba musí byt' zapísaná v registri partnerov verejného sektora, inak správca výberu mýta poverenie zruší“. Poznámka pod čiarou k odkazu 20a znie: „Zákon č..../2016 Z. z. o registri partnerov verejného sektora a o zmene a doplnení niektorých zákonov.“ Tento bod nadobúda účinnosť 1. augusta 2017, čo sa premietne do ustanovení o účinnosti. 2. Za § 36c sa vkladá § 36d, ktorý vrátane nadpisu znie: „Prechodné ustanovenie k úpravám účinným od 1. februára 2017 Osoba poverená podľa § 12 ods. 2 je povinná zapísať sa do registra partnerov verejného sektora najneskôr do 31. júla 2017.“ Čl. XVII Zákon č. 488/2013 Z. z. o diaľničnej známke a o zmene niektorých zákonov v znení zákona č. 387/2015 Z. z. sa mení a dopĺňa takto: 1. V § 8 ods. 1 sa bodka na konci nahrádza bodkočiarkou a pripájajú sa tieto slová: „táto osoba musí byt' zapísaná v registri partnerov verejného sektora, inak správca výberu úhrady diaľničnej známky poverenie zruší“. Zákon č. .../2016 Z. z. o registri verejných partnerov verejného sektora a o zmene a doplnení niektorých zákonov. Tento bod nadobúda účinnosť 1. augusta 2017, čo sa premietne do ustanovení o účinnosti. 2. Za § 16a sa vkladá § 16b, ktorý vrátane nadpisu znie: „§ 16b Prechodné ustanovenia k úpravám účinným od 1. februára 2017 Osoba poverená podľa § 8 ods. 1 je povinná zapísať sa do registra partnerov verejného sektora najneskôr do 31. júla 2017.“ Doterajšie články XV až XVII sa primerane prečíslujú. Odôvodnenie k tomuto návrhu vyplýva z toho, že povinnosti partnera verejného sektora sa navrhuje uložiť aj osobám pôsobiacim v citlivých oblastiach – podnikanie v energetike, výber mýta za užívanie verejných vymedzených úsekov komunikácií a pri diaľničných známkach. Máme za to, že aj vo vzťahu k nim možno hovoriť o prevažujúcom verejnom záujme pri identifikácii ich konečných užívateľov výhod. O každom z bodov 1 až 4 pozmeňujúceho a doplňujúceho návrhu žiadame hlasovať osobitne. Tento pozmeňovací návrh bol prerokovaný aj s pani ministerkou Luciou Žitňanskou. Za seba aj za kolegov môžem povedať, že my tento návrh, ktorý je predložený zo strany pani ministerky, predložíme, pretože si myslíme, že je krokom vpred. Ani jeden zákon nie je dokonalý, nevieme presne v dnešnej chvíli povedať, aké budú tie, či budú naplnené očakávania a do akej miery, ale myslím si, že musíme, aspoň z môjho pohľadu je potrebné objektívne uznať, že je to krok vpred, a treba to vyskúšať a potom hodnotiť. Ďakujem pekne.